**Şapte zile**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Dă-mi şapte zile, doar atât îţi cer

În schimb, promit să-ţi dau eternitatea,

Şi şapte stele-n colţul meu de cer,

Acolo, ne vom construi cetatea

O mică Romă-n care tu şi eu

Zidi-vom temple ca ofrandă Lunii,

Vom scrie ode Soarelui mereu,

Ne vom iubi sălbatic precum hunii.

Doar şapte zile-ţi cer şi-o dimineaţă,

În schimb promit să-ţi dau eu şapte nopţi,

O primăvară caldă... sau o viaţă,

Pe buze-aroma strugurilor copţi.

- Că nu mai pot trăi departe, știi,

Nu mi-ar ajunge-o viaţă lângă tine,

Veac după veac te-am așteptat să vii,

Nu poţi pleca în zori, nu-mi va fi bine.

Voi plânge după-aroma de gutui

A gurii tale moi, catifelate

Și după gustul dulce amărui;

Te rog, ridică la putere șapte

Și vei avea imperiul tău roman,

Calea Lactee toată la picioare.

Voi arde tot pământul, piroman

Voi deveni... să-mi fii veșnic o floare!

Liliana Trif Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014